CELEX: 32015R1367
Language: lt
Date: 2015-06-04 00:00:00
Title: 2015 m. birželio 4 d. Komisijos deleguotasis reglamentas (ES) 2015/1367, kuriuo iš dalies keičiamos Deleguotojo reglamento (ES) Nr. 807/2014 pereinamojo laikotarpio nuostatos, taikomos 2007–2013 m. kaimo plėtros programoms

8.8.2015   
            
            
               LT
            
            
               Europos Sąjungos oficialusis leidinys
            
            
               L 211/7
            
         KOMISIJOS DELEGUOTASIS REGLAMENTAS (ES) 2015/1367
   2015 m. birželio 4 d.
   kuriuo iš dalies keičiamos Deleguotojo reglamento (ES) Nr. 807/2014 pereinamojo laikotarpio nuostatos, taikomos 2007–2013 m. kaimo plėtros programoms
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1305/2013 dėl paramos kaimo plėtrai, teikiamos Europos žemės ūkio fondo kaimo plėtrai (EŽŪFKP) lėšomis, kuriuo panaikinamas Tarybos reglamentas (EB) Nr. 1698/2005 (1), ypač į jo 89 straipsnį,
   kadangi:
   
               (1)
            
            
               Komisijos deleguotuoju reglamentu (ES) Nr. 807/2014 (2) buvo panaikintas Komisijos reglamentas (EB) Nr. 1974/2006 (3). Tačiau Deleguotojo reglamento (ES) Nr. 807/2014 19 straipsnyje nustatyta, kad Reglamentas (EB) Nr. 1974/2006 toliau taikomas veiksmams, įgyvendinamiems pagal programas, kurias Komisija pagal Tarybos reglamentą (EB) Nr. 1698/2005 (4) patvirtino iki 2014 m. sausio 1 d.
            
         
               (2)
            
            
               Reglamento (EB) Nr. 1974/2006 9 straipsnyje nustatyta EŽŪFKP įnašo pervedimų, kuriuos gali atlikti valstybės narės, tarp kaimo plėtros programų prioritetinių krypčių, viršutinė riba, ir nustatyti tokių pakeitimų pranešimo Komisijai bei Komisijos atliekamo tų pakeitimų vertinimo terminai;
            
         
               (3)
            
            
               užsitęsę valstybių narių ekonominiai sunkumai padarė didelį poveikį 2007–2013 m. kaimo plėtros programų konkrečių prioritetinių krypčių vykdymo rezultatams;
            
         
               (4)
            
            
               dėl vėlai priimto naujo programavimo laikotarpio teisinio pagrindo buvo labai vėluojama priimti 2014–2020 m. kaimo plėtros programas, todėl dar pablogėjo valstybių narių galimybės remti kaimo ekonomiką;
            
         
               (5)
            
            
               kad valstybės narės galėtų visus galimus išteklius investuoti į augimą ir darbo vietų kūrimą, joms turėtų būti leidžiama panaudoti lėšas, jau paskirtas pagal Sąjungos bendro finansavimo programas;
            
         
               (6)
            
            
               todėl tikslinga suteikti galimybę lanksčiau pervesti lėšas tarp krypčių;
            
         
               (7)
            
            
               todėl Deleguotasis reglamentas (ES) Nr. 807/2014 turėtų būti atitinkamai iš dalies pakeistas,
            
         PRIĖMĖ ŠĮ REGLAMENTĄ:
   1 straipsnis
   Deleguotojo reglamento (ES) Nr. 807/2014 19 straipsnis papildomas šiomis dalimis:
   
      „Pervedant lėšas tarp krypčių Reglamento (EB) Nr. 1974/2006 9 straipsnio 2 ir 4 dalyse nustatyta aukščiausia 3 % riba padidinama iki 5 %.
      Pranešimo apie programos pakeitimus Komisijai terminas, nurodytas Reglamento (EB) Nr. 1974/2006 9 straipsnio 3 dalyje, – 2015 m. rugpjūčio 31 d. – pratęsiamas iki 2015 m. rugsėjo 30 d.
      Komisijos atliekamo prašomų pakeitimų vertinimo keturių mėnesių terminas, nustatytas Reglamento (EB) Nr. 1974/2006 9 straipsnio 6 dalyje, sutrumpinamas iki trijų mėnesių.“
   
   2 straipsnis
   Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. birželio 4 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 347, 2013 12 20, p. 487.
   
      (2)  2014 m. kovo 11 d. Komisijos deleguotasis reglamentas (ES) Nr. 807/2014, kuriuo papildomas Europos Parlamento ir Tarybos reglamentas (ES) Nr. 1305/2013 dėl paramos kaimo plėtrai, teikiamos Europos žemės ūkio fondo kaimo plėtrai (EŽŪFKP) lėšomis, ir nustatomos pereinamojo laikotarpio nuostatos (OL L 227, 2014 7 31, p. 1).
   
      (3)  2006 m. gruodžio 15 d. Komisijos reglamentas (EB) Nr. 1974/2006, nustatantis išsamias Tarybos reglamento (EB) Nr. 1698/2005 dėl Europos žemės ūkio fondo kaimo plėtrai (EŽŪFKP) paramos kaimo plėtrai taikymo taisykles (OL L 368, 2006 12 23, p. 15).
   
      (4)  2005 m. rugsėjo 20 d. Tarybos reglamentas (EB) Nr. 1698/2005 dėl Europos žemės ūkio fondo kaimo plėtrai (EŽŪFKP) paramos kaimo plėtrai (OL L 277, 2005 10 21, p. 1).